નીરેન ભટ્ટ લિખિત કથાની પૃષ્ઠભૂ છે વડોદરા. મધ્યમવર્ગી હરિભાઈ (કેનેથ દેસાઈ)ને એમ છે કે કૉલેજમાં ભણતો પુત્ર સુશ્રુત, હુલામણું નામ સુસુ (આયુષ શર્મા) આગળ જતાં આલ્બર્ટ આઈન્સ્ટાઈન બનશે, પણ પુત્રને તો દોઢિયા-પાંચિયા-અઠિયા શીખવતી ગરબા ઍકેડમી ખોલવી છે. હરિભાઈને કાયમ એમ લાગે છે કે પત્ની (અલ્પના બૂચ)ના ભાઈ રસિક (રામ કપૂર)એ જ સુસુને બગાડ્યો છે. એમાં પાછા સુસુના બેસ્ટ ફ્રેન્ડ નગેન્દ્ર ઉર્ફે નેગેટિવ (પ્રતીક ગાંધી) અને રાકેશ ઉર્ફે રૉકેટ (સજીલ પરખ) પણ સુસુની જેમ રખડી ખાનારા જ છે. ખેર. નવરાત્રિ આવે છે ને સાથે આવે છે મિશેલ એટલે કે મનીષા (વરિના હુસૈન) ફ્રૉમ લંડન. મૂળ વડોદરાની, પણ પપ્પા (રૉનિત રૉય)નો લંડનમાં લૉન્ડ્રીની ચેઈન ધરાવતી કંપની છે એટલે એ ત્યાં રહે છે, અર્થશાસ્ત્રમાં ટૉપ કર્યું છે. થોડા સમયમાં તો પંચ્યયાશી હજાર પાઉન્ડના વાર્ષિક પૅકેજવાળી જોબ પણ મળી જશે.